Akhtar Chaudhry, SVs justispolitisk talsperson, vil finne nye mekanismer for å ta dem som ikke betaler barnebidrag, skriver Dagbladet.

– Det er en kjensgjerning at mange fedre unndrar barnebidrag. Det gjør de ved å jobbe svart og registrere bolig og andre eiendeler på andre, sier Chaudhry til Dagbladet.

– En måte å komme unna dette på, er å nekte fedre registrering av bil før de har nedbetalt eller gjort klar avtale om nedbetaling av gjeld til sine egne barn, mener han.

– Stort omfang

Han forteller at han har drøftet forslaget med partikollega og barneminister Audun Lysbakken, og at han kommer til å sende ham et skriv.

– Omfanget er stort. Jeg vet selv om tilfeller der fedre rett ut sier de verken vil betale skatt eller barnebidrag, og at de jobber svart. Vi må finne mekanismer for å få tatt hånd om dette, sier han. (©NTB)